**ИЗИСКВАНИЯ КЪМ ОФЕРТИТЕ**

При изготвяне на офертата всеки кандидат трябва да се придържа точно към обявените от Възложителя условия.

Кандидатът в процедурата има право да представи само една оферта – за една или и за двете обособени позиции.

Офертата следва да е изготвена съобразно образеца от документацията и да съдържа техническо и финансово предложение. Към офертата следва да са приложени всички изискуеми от Възложителя документи, посочени в поканата.

Офертите за участие в процедурата се изготвят на български език.

Следва да се има предвид, че срокът на валидност на офертите е времето, през което кандидатите са обвързани с условията на представените от тях оферти.

Лице, което е дало съгласие и фигурира като подизпълнител в офертата на друг кандидат, не може да представи самостоятелна оферта.

Кандидатите могат да допълват своите оферти в рамките на определения срок за подаване на оферти.

Офертата се подава на електронната поща на Възложителя (**bspb\_hq@bspb.org**) и включва:

1. Данни за кандидата за изпълнител - Декларация с посочване на ЕИК (по образец № 1, приложен към настоящата публична покана) или Удостоверение за актуално състояние, а когато участникът е физическо лице - документ за самоличност. За чуждестранните лица – съответен еквивалентен/ни документ/и, издаден/и от съдебен или административен орган в държавата, в която е установен. Документът/тите трябва да съдържа/т информация за идентификационен номер и за представляващите юридическото лице, да е/са издаден/и не по-рано от 6 месеца от датата на отваряне на офертите;

2. Декларация по чл. 12, ал. 1, т. 1 от ПМС № 4/11.01.2024 г. (по образец № 2, приложен към настоящата публична покана);

3. Пълномощно за лицето, подписало офертата, ако е различно от представляващия кандидата;

4. Образец № 3а и 3б - оферта (с включени срок на валидност, подизпълнители, в случай, че е приложимо, техническо предложение с приложения и ценово предложение) за съответните обособени позиции.

Други изисквания към офертите: Всички документи, които са на чужд език, следва да бъдат придружени с превод на български език. Всички документи, които са копия следва да бъдат заверени с подпис, печат и думите „Вярно с оригинала“.

В случай че кандидатът е обединение, посочените документи по т. 1 и т. 2 се подават от всеки един от членовете на обединението. В този случай се прилагат и следните документи:

(а) за обединения, които не са юридически лица, следва да се представят: Договор за учредяване (заверено от кандидата с подпис, печат и „Вярно с оригинала” копие), в който са посочени представляващия/те обединението. Когато в договора не е посочено лицето, което представлява участниците в обединението се представя и документ, подписан от лицата в обединението, в който изрично се посочва представляващият;

(б) В случай, че кандидатът-обединение не е вписан в регистър Булстат към момента на представяне на офертата си и бъде избран за изпълнител, обединението следва да представи удостоверение за регистрация по ЕИК или Булстат при подписване на договор за изпълнение.

Когато е заявено участие на подизпълнител/и, документите по т. 1 и т. 2 се прилагат и за него/тях.